האמת? חמודים | צילום: אלעד דיין 1. שערוריית "מחוברים" אחרי שבשנה שעברה "מחוברות" החלוצה נתנה לנו אישור להיכנס לחייהן של חמש נשים יפות ומורכבות, השנה נחשפנו לצד הגברי של סדרת הדוקו-ריאליטי. שי גולדן, ישי גרין, דודו בוסי ולואיס אדרי לקחו את החשיפה עוד כמה צעדים קדימה, אבל לקראת סוף העונה מה שעניין אותנו זה הרומן המתהווה בין התסריטאי והסופר רן שריג לבין העיתונאית והמחוברת לשעבר דנה ספקטור, שניהם נשואים פלוס. ההכחשות שנשמעו בהתחלה מצידם, כולל הדיון בנוגע להאם אפשר להפקיע פרטיות משני אנשים שהם כל כך חשופים בצריח. כמה חודשים אחרי וספקטור ושריג עדיין ביחד, מדווחים על אהבתם הגדולה בטוויטר. והאמת? זה חמוד נורא.
2.	"האח הגדול 2" אם העונה הראשונה של "האח" עמדה בסימן פרידמנים נגד בובלילים, העונה השנייה עמדה בסימן עו"ד מלוקק וילדותי מול בחור כריזמטי ואותנטי. הפיצוץ בין סער שיינפיין לאלירז שדה היה כל כך צפוי עד שכל דבר היה יכול להצית אותו, גם ריקוד מטופש סטייל בוליווד. בסוף אלירז ניצח מכל בחינה שהיא, כשהוא חולש על חצי מלוח השידורים של ערוץ 24, אבל שיינפיין, כמו גם אהובתו לרגע מהבית, איילה רשף, לא מפסיק להופיע לנו מול הפרצוף עם סרטון הסקס היה או לא היה שמדי פעם משתלט לנו ולחברים שלנו על פייסבוק. מזל שבעונה החדשה הכל כבר בחוץ.
3.	ביפ אומר שלום "הרצועה", "רנו פסקל", "אבי ביטר חי בסרט", "דאבל דייט" ו"פיני הגדול", תוכניות אלה ואחרות לא הספיקו להוט כדי להשאיר את ערוץ הצחוק הוותיק הזה באוויר. הסיבות להורדתו של הערוץ נותרו בעיקר בגדר ספקולציות ברנז'איות ולא הכי מעניינות. בהוט הוחלט לייבא את ערוץ "קומדי סנטרל" הוותיק ואילו ערוץ ביפ כבר מצא לעצמו גלגול חדש.
4.	ביי, גיא עוד ויתור לא ברור של הוט שנכנס לתוקפו השנה, היה ההחלטה של הערוץ לוותר על מהדורת הבידור הסופר מתוקתקת "ערב טוב עם גיא פינס". פינס ופמלייתו, שכוללת בין היתר את לירון ויצמן המתוקה ואת דורין אטיאס הקשוחה, התמקמו היטב בתחילת השנה בלוח השידורים של ערוץ 10, סידרו להם עוגן רייטינג יציב למדי, והזכירו לכל מנויי יס מה הם הפסידו כל השנים. תענוג.
5.	קצר, תגלגל משהו אבל בהוט סיפקו לנו השנה גם את אחת הסדרות היותר פולחניות ששידרו כאן בשנים האחרונות. "עספור", סדרת הדרמה היומית שמגוללת את סיפורים של ארבעה חברים סטלנים שגרים במושבת אוטובוסים, הפכה לשוס של השנה החולפת עם דמויות כמו קצר וניוטון שהכניסו לשפה ביטויים כמו "בארד" (כבד), "פפוק" (משוגע), ו"מחסובק" (אחלה). בשנה הקרובה אמורה לעלות העונה השנייה, ואם אתם לא שם – אתם סתם יוגורטים.
6.	השופטים הולכים הביתה העונה השמינית של "כוכב נולד" הזכירה במידה רבה את ממשלת ישראל: יותר מדי אנשים, פחות מדי דעות. כדי לרענן ולחדש החליטו בהפקת התוכנית לקראת העונה התשיעית של התוכנית לקצץ למעלה מחצי מהשופטים. התוצאה: גל אוחובסקי, דנה אינטרנשיונל ופבלו רוזנברג בחוץ, צדי צרפתי ומרגלית צנעני בפנים. אל צמד השופטים הוותיקים תצטרף הזמרת מירי מסיקה, וכך כל שופט יוכל לקבל יותר מעשר מילים כדי להביע את דעתו על הכוכב הנולד הבא.
7.	הו-הו פמלה העובדה שאוטוטו אנחנו מסיימים את העשור הראשון של המילניום החדש לא הפריעה לנו להתרגש עד כלות מביקורה הממלכתי של מלכת הניינטיז פמלה אנדרסון ב"רוקדים עם כוכבים". אנדרסון, 43, שמרה על ממלכתיות יחסית בביקור אבל גם דאגה שכל המשתתפים במסיבת העיתונאים לכבודה יצטיידו בפילטר מיוחד ומחליק קמטים שלא הכי בא לה לחשוף. היא באה, רקדה, חייכה והמשיכה להודו, כדי להתארח שם בבית "האח הגדול". מלכה.
מונטי פייטון הישראלית? 8.	סדום זה כאן אומנם הדרך עוד ארוכה, אבל חבורת "ארץ נהדרת" עשתה הקיץ צעד גדול לקראת הזכייה בתואר "מונטי פייטון הישראלית", כשהוציאה את הסרט "זוהי סדום" שהפך לשובר קופות היסטרי של הקיץ האחרון. היה כיף, היה מצחיק וקיבלנו עוד הוכחה שטל פרידמן מרגיש הכי בנוח בבגדים של אשה ואייל קיציס נראה טוב בחליפה. המלצות לסרט הבא: יציאת מצרים, כיבוש יריחו, דוד ויהונתן וגם פרגון לשלמה המלך ואלף נשותיו.
9.	משולש קטלני הדבר הכי חשוב שלמדנו בשנה האחרונה הוא לא לעשות תנועות מיותרות מול המצלמה כשאנחנו לבושים אך ורק בביקיני זערורי. את הלקח הזה עזרה לנו ללמוד מיכל אמדורסקי, שבמהלך שידור תוכניתה בערוץ 24 בו הציגה לגאווה את בגד הים החדש, נפרם החלק התחתון ועם ישראל נחשף להוליוודי. אמדורסקי ההיסטרית הספיקה להסתכסך עם גיא פינס על כך שגם הוא שידר את הסרטון, לשרוף את הביקיני הסורר ולהופיע ב"מועדון לילה" עוד באותו שבוע. אנחנו סתם נהנינו.
10.	"רמזור" זוכה בפרס האמי הבינלאומי רגע לפני העונה השלישית נסעו יוצר הסדרה אדיר מילר והמפיק אלעד קופרמן לארצות הברית כדי לקטוף את הפרס היוקרתי. ההישג מרשים אבל פחות מפתיע ממה שנדמה, שכן "רמזור", שהפורמט שלה נמכר לשידור בארה"ב וברוסיה, דוברת שפה אוניברסלית - שפת הגברים. יום יבוא וגברים יבינו גם אותנו.
ובינתיים מעבר לים: סיימון קאוול עוזב את "אמריקן איידול", סי.אן.אן נפרדת מלארי קינג, קונאן אובריאן עוזב את אן.בי.סי ומפציע מחדש ברשת עלומה, בטי וייט מנחה את "סאטרדיי נייט לייב" בעקבות עצומה בפייסבוק, אופרה וינפרי לוקחת את הקהל שלה לטיול באוסטרליה, "משפחת סימפסון" חוגגת 20, יוצרי "סאות' פארק" מסתכסכים עם האומה האיסלמית והסדרה "אימפריית הפשע" מסתמנת כזאת שתמלא את החלל שהותירה בנו "הסופרנוס".
>> ומה בטוח יקרה ב-2011, אולי?
למה אנחנו כל כך אוהבים את "האח הגדול"?